**Impivaaran Hallit ry Pelastuskoirajaoksen toimintakertomus 2017**

Perustreeniviikkoina pelastuskoirajaoksella oli neljä hakutreeniä ja yksi jälkitreeni. Tottelevaisuutta harjoiteltiin keskiviikkoisin. Lisäksi vuonna 2017 oli lukuisia useamman tunnin mittaisia ns. pitkiä harjoituksia ja erikoisharjoituksia, joissa harjoitettiin tulevia Virta-koirakoita hälytysryhmätasolle.

Pelastuskoirajaoksen toiminta jatkui koko vuoden aktiivisena. Joitakin iltatreenejä ei sydäntalvella pidetty, vaan niiden sijasta järjestettiin kerhoiltoja (aiheina mm. gps-laitteen käyttö ja asiaa jäljestä), harjoiteltiin pienryhmissä etsintään valmistavia treenejä ja käytiin rakennuksilla treenaamassa. Talvikaudella on ollut hallivuoro tottelevaisuutta ja hallintatreenejä varten.

Maaliskuussa järjestettiin maksullinen Minustako pelastuskoirakoksi -kurssi, johon osallistui 11 koiraa ohjaajineen. Kurssi sisälsi seikkailuradan sisätiloissa, muutaman tunnin suunnistusharjoituksen ja kentällä toteutettuja tehtäväpisteitä. Jokaisella kerralla on lisäksi ollut informaatiota pelastuskoiratoiminnasta. Huhtikuussa järjestettiin Pelastuskoiraetsintä B -kurssi, johon osallistui kuusi henkilöä, joista kolme omasta ryhmästämme.

Uotilan koulun pääsiäismyyjäisissä olimme esittelemässä pelastuskoiratoimintaa. Kesäkuussa pidettiin Jämijärvellä 4-päiväinen leiri, johon osallistui 14 henkilöä koirineen. Leirillä ei ollut ulkopuolisia kouluttajia. Leirillä treenattiin paljon aamusta myöhäiseen iltaan yhdessäoloa unohtamatta. Ryhmämme jäseniä osallistui koiriensa kanssa Helsingissä elokuussa järjestettyyn kaksipäiväiseen Nuku rauhassa -vapaaehtoisten auttajien tapahtumaan. Syyskuussa Ilmijärvi Yhteistoimintakoulutuksessa olimme mukana järjestämispuolella.

Vuonna 2017 osallistuimme kolmeen suurempaan Vapepan etsintäharjoitukseen (Vantaa, Kerava ja Tammisaari), matkasimme lokakuussa viikonlopuksi Poriin harjoittelemaan viiden koirakon voimin ja olimme mm. pitkän treenipäivän Porvoossa rakennusetsintäharjoituksessa 10 koirakon joukolla. Omien tapahtumien ja treenien lisäksi pelastuskoirajaosto osallistui useisiin talkoisiin myös Impivaaran Hallien muissa tapahtumissa (erityisesti pk-kokeissa ja Messukeskuksen näyttelyssä).

Vuoden aikana pelastuskoirajaos järjesti neljä pelastuskoirakoetta: keväällä ja syksyllä jälki- ja hakukokeen. Lisäksi järjestettiin 7 Virta-tarkastusta omalle ryhmälle ja avustettiin kahdessa toisen kerhon Virta-tarkastuksessa.

Ryhmälle hankittiin gps-laite koirapantoineen.

Pelastuskoirajaokseen kuuluvat koirakot suorittivat 2017 ainakin 5 BH-koetta, 4 PEHA A-/IPOR A -koetta, 5 PEHA B-/IPOR B -tason koetta, 1 PEJÄ A –koe ja2 PEJÄ B-koetta. Leea Saarela koiriensa Tending Fiery Jack ja Tending Overpower kanssa osallistui pelastuskoirien SM-kilpailuun Turussa. Leea ja Jack sijoittuivat 2. ja heidät valittiin edustamaan Suomea syyskuussa Itävaltaan pelastuskoirien MM-kilpailuihin, lajina haku. MM kilpailuissa koirakko sai tuloksen 261 pistettä, mikä oikeutti 9./61. -sijaan.

Vuoden 2017 aikana Leea Saarela ja Satu Timonen osallistuivat ryhmänjohtajakurssille. Ryhmäläisiä kävi tai kertasi myös ensiapukursseja, etsintä-, viesti-, henkisen tuen- ja ensihuollon kursseja.

Vuoden lopussa pelastuskoirajaoston jäsenmäärä on 23 henkilöä, joista 16 kuuluu Vapepan hälytyslistalle. Listalla on lisäksi kuusi Virta-tarkastuksen suorittanutta koiraa, joista yhdellä kaksi ohjaajaa: Kaiku (2 ohjaajaa), Tuike, Ronda, Kaarlo, Jack ja Nemo. Näin ollen vuoden 2015 alussa pekojaoksen 3-vuotistavoitteeksi asettamat viisi koiraa ja 15 hälytysryhmäläistä toteutuivat. Hälytyksiä ryhmälle tuli vuoden aikana 11 ja lisäksi yksi varallaolo.

**Palkittavat:**

Pelastuskoirajaoksen **vuoden tulokas** **on Marika Sivonen**.

Marika on osallistunut aktiivisesti ensimmäisen oman koiransa kouluttamisen lisäksi muiden koirakoiden harjoitusten sekä mm. Virta-tarkastusten järjestämiseen. Lisäksi Marika on jo suorittanut etsintäkurssin ja kuuluu hälytysryhmään.

**Vuoden pelastuskoira:**

bcu Tending Fiery Jack ohjaajanaan Leea Saarela

**2017 Virta testatut ja sijoitetut hälytysryhmäämme:**

1. Bcn Paimen Yrtin Tyrni ”Tuike” ja Satu Timonen

2. Lbn Rantasipin Ada ”Ronda” ja Anu Antila

3. Bcu Tending Fiery Jack ”Jack” ja Leea Saarela

4. HLKu Rochallor Gray Wolf ”Kaarlo” ja Birgitta Saikko

5. Bcu Tending Overpower ”Kaiku” ja Maarit Saarto

6. Bcu Paimen yritin Tarmo poika ”Nemo” ja Tero Timonen

**Vuoden vesipelastuskoira:**

 Ssn Giteas Fazile omistaja Birgitta Harju (tulos voi 1)